Robin Olsen

Robin Patrick Olsen (sündinud 8. jaanuaril 1990 Malmös) on Rootsi jalgpallur, kes mängib väravavahina Inglismaa Premier League'i klubis Aston Villa ja Rootsi jalgpallikoondises.

Ta alustas klubikarjääri Rootsi madalamate liigade klubides. 2012. aastal liitus ta Rootsi kõrgliiga klubiga Malmö FF, kellega tuli seejärel aastatel 2013 ja 2014 Rootsi meistriks. 2014. aastal valiti Olsen Rootsi kõrgliiga hooaja parimaks väravavahiks.

2015. aasta juulis sõlmis ta lepingu Kreeka kõrgliiga klubiga PAOK. Aastatel 2016–2018 mängis ta Taani kõrgliiga klubis København. Hooaegadel 2015–16 ja 2016–17 tuli ta Københavniga Taani meistriks. 2016. aastal valiti Olsen Taani kõrgliiga aasta parimaks väravavahiks.

2018. aasta juulis sõlmis Olsen viieaastase lepingu Itaalia kõrgliiga klubiga Roma. Üleminekusumma oli umbes 12 miljonit eurot. Hooajal 2019–2020 mängis ta laenul Cagliari. 2020. aasta oktoobris läks ta laenule Inglismaa Premier League'i klubisse Everton. Hooaja 2021–22 esimeses pooles oli ta laenul Inglismaa esiliiga klubis Sheffield United. 2022. aasta jaanuaris läks ta laenule Aston Villasse.

Rootsi jalgpallikoondises tegi Olsen debüüdi 15. jaanuaril 2015 sõprusmängus Elevandiluuranniku vastu. Ta on kuulunud Rootsi koondisse 2016. aasta Euroopa meistrivõistlustel, 2018. aasta maailmameistrivõistlustel ja 2021. aasta Euroopa meistrivõistlustel.

 Saavutused 
Malmö FF
Allsvenskan: 2013, 2014
Svenska Supercupen: 2013
København
Taani Superligaen: 2015–16, 2016–17
Taani karikas: 2015–16, 2016–17

Kategooria:Rootsi jalgpallurid
Kategooria:Malmö FF jalgpallurid
Kategooria:AS Roma mängijad
Kategooria:Cagliari Calcio mängijad
Kategooria:Sheffield United FC mängijad
Kategooria:Aston Villa FC mängijad
Kategooria:Serie A mängijad
Kategooria:Premier League'i mängijad
Kategooria:The Championshipi mängijad
Kategooria:Sündinud 1990